NOTA DE PREMSA CONJUNTA

L’administració educativa no mostra voluntat d’acabar amb el conflicte d’EpC
FE-CCOO-PV, FETE-UGT-PV i STEPV-Iv han abandonat la Junta de Portaveus.
Els sindicats FE-CCOO, FETE-UGT-PV i STEPV-Iv han abandonat la Junta de Portaveus de la Mesa Sectorial d’Educació en no obtindre una resposta positiva del Director General de Personal, David Barelles, per resoldre el conflicte de l’Educació per a la Ciutadania.  
En la reunió d’avui l’administració ha informat que la Conselleria està preparant una nova instrucció sobre la impartició d’aquesta assignatura. El Director General ha comunicat que, tanmateix, EpC continuarà impartint-se en anglés sense donar més detalls sobre el contingut de la resolució. Tampoc s’ha compromés, de forma expressa, a no iniciar cap expedient contra el professorat que impartesca l’assignatura en valencià o castellà.   
Per als tres sindicats, la nova proposta de l’Administració Educativa, tot i que és un reconeixement explícit que la Conselleria està fent mal les coses, no resol el conflicte creat en el sistema educatiu valencià.  La proposta presentada pels tres sindicats ha estat que:  
1. Que no s’obriga cap expedient a cap professor o professora pel tema d’EpC.
2.  Que es deixe als centres impartir EpC d’acord amb el seu programa lingüístic i es respecte l’autonomia dels centres.
3.- L’elaboració d’un calendari de negociació pactat que aborde els problemes reals que tenen els centres docents. 
En no donar-se cap avanç en la negociació, els tres sindicats han demanat la convocatòria d’una propera reunió presidida per la Secretària Autonòmica, Concha Gòmez Ocaña, per reconduir la situació i han abandonat la reunió a l’espera d’una nova convocatòria.
Els sindicats FE-CCOO-PV, FETE-UGT-PV i STEPV-Iv fan una crida a la participació del conjunt del professorat i de la comunicat educativa per participar en totes les accions convocades per als propers dies. Aquestes es conctreten en:
- Dimecres 15 d’octubre. Tancament de la Comunitat Educativa en els centres docents. 
- Dijous 16 d’octubre. Concentracions a Alacant, València i Castelló a les 19 hores.
- Dilluns 20 i 27 d’octubre concentracions en les tres províncies.
- Dijous 23 d’octubre. Assemblees unitàries.

14 d’octubre de 2008